b"\n_START_ARTICLE_\nCovor persan\n_START_PARAGRAPH_\nCovorul persan (\xc3\xaen persana medie b\xc5\x8db, \xc3\xaen persana actual\xc4\x83 \xd9\x81\xd8\xb1\xd8\xb4 far\xc5\xa1, \xc3\xaensemn\xc3\xa2nd \xe2\x80\x9ea \xc3\xaentinde\xe2\x80\x9d, \xc8\x99i \xc3\xaen limba arab\xc4\x83 q\xc4\x81li) este un element esen\xc8\x9bial al artei \xc8\x99i culturii persane, \xc8\x9beserea sa devenind una dintre manifest\xc4\x83rile cele mai distincte ale culturii \xc8\x99i artei persane, al c\xc4\x83ror \xc3\xaenceput dateaz\xc4\x83 din Epoca bronzului (cca 500 \xc3\xae.Hr.)._NEWLINE_Luxul care este asociat ast\xc4\x83zi covorului persan se afl\xc4\x83 \xc3\xaen contrast cu \xc3\xaenceputurile sale modeste \xc3\xaen r\xc3\xa2ndul triburilor nomade din Persia. Covorul era atunci un element de izolare termic\xc4\x83 a cortului necesar \xc3\xaen iernile aspre \xc8\x99i, din secolul al V-lea, un instrument de cult pe care musulmanul credincios \xc3\xaengenuncheaz\xc4\x83 \xc3\xaen cadrul celor cinci rug\xc4\x83ciuni zilnice. Ulterior, el a devenit un mijloc de exprimare artistic\xc4\x83, mai ales prin libertatea de alegere a culorilor vii \xc8\x99i a diverselor motive. Secretele fabric\xc4\x83rii sale au fost p\xc4\x83strate \xc8\x99i transmise din genera\xc8\x9bie \xc3\xaen genera\xc8\x9bie. Me\xc8\x99terii populari utilizeaz\xc4\x83 insecte, plante, r\xc4\x83d\xc4\x83cini, copaci \xc8\x99i alte materii ca surse de inspira\xc8\x9bie._NEWLINE_\xc3\x8encep\xc3\xa2nd din secolul al XVI-lea, fabricarea covoarelor s-a dezvoltat p\xc3\xa2n\xc4\x83 a devenit o art\xc4\x83 de sine st\xc4\x83t\xc4\x83toare.\n_START_SECTION_\nPrimele covoare\n_START_PARAGRAPH_\nArta fabric\xc4\x83rii covoarelor a existat \xc3\xaen Iran din cele mai vechi timpuri, fiind descoperite m\xc4\x83rturii istorice care atest\xc4\x83 acest fapt. \xc3\x8en opinia oamenilor de \xc8\x99tiin\xc8\x9b\xc4\x83, covorul Pazyryk din jurul anului 500 \xc3\xae.Hr. dateaz\xc4\x83 din perioada achaemenid\xc4\x83._NEWLINE_Aceast\xc4\x83 art\xc4\x83 a suferit multiple transform\xc4\x83ri \xc3\xaen diferitele epoci ale istoriei persane pe care le-a traversat \xc3\xaenainte de perioada islamic\xc4\x83 care a precedat invadarea Iranului de c\xc4\x83tre mongoli. Dup\xc4\x83 invadarea Persiei de c\xc4\x83tre mongoli, arta covoarelor persane a \xc3\xaenceput s\xc4\x83 se dezvolte din nou \xc3\xaen perioada domniei dinastiilor mongole Timurid\xc4\x83 \xc8\x99i Ilkhanid\xc4\x83._NEWLINE_Odat\xc4\x83 cu trecerea timpului, materialele folosite la fabricarea covoarelor, cum ar fi l\xc3\xa2na, m\xc4\x83tasea \xc8\x99i bumbacul, se degradeaz\xc4\x83. Din acest motiv, arheologii nu au putut s\xc4\x83 fac\xc4\x83 descoperiri interesante ale unor vestigii mai vechi._NEWLINE_Dar tot ceea ce a r\xc4\x83mas din \xc8\x9beserea covoarelor din acele vremuri de demult se limiteaz\xc4\x83 la c\xc3\xa2teva fragmente de covoare prost conservate. Aceste fragmente nu sunt ast\xc4\x83zi foarte utile pentru a recunoa\xc8\x99te caracteristicile tehnicii de \xc8\x9besere a covoarelor din perioada pre-selgiucid\xc4\x83 (secolele XI-XII) din Persia. Exist\xc4\x83, totu\xc8\x99i, men\xc8\x9biuni scrise ale existen\xc8\x9bei covoarelor persane \xc3\xaen Asia occidental\xc4\x83 \xc3\xaen cursul perioadei pre-islamice, dar este dificil de \xc8\x99tiut dac\xc4\x83 aceste covoare erau cu noduri sau \xc8\x9besute. C\xc3\xa2teva fragmente de covoare provin din epoca sasanid\xc4\x83, descoperite la \xc8\x98ahr-e Cumis.\n_START_SECTION_\nPerioada pre-islamic\xc4\x83\n_START_PARAGRAPH_\n\xc3\x8entr-o excavare realizat\xc4\x83 \xc3\xaen anul 1949, a fost descoperit un covor excep\xc8\x9bional de tip Pazirik \xc3\xaen mijlocul ghe\xc8\x9barilor din Valea Pazirik, \xc3\xaen Mun\xc8\x9bii Altai din Siberia. Covorul se afla \xc3\xaen morm\xc3\xa2ntul unui prin\xc8\x9b scit descoperit de c\xc4\x83tre un grup de arheologi ru\xc8\x99i sub \xc3\xaendrumarea lui Serghei Ivanovici Rudenko. Testele efectuate cu izotopul radioactiv de Carbon 14 au demonstrat faptul c\xc4\x83 acest covor fusese \xc8\x9besut \xc3\xaen secolul V \xc3\xaenainte de Hristos. Acest covor m\xc4\x83soar\xc4\x83 2,83 metri l\xc4\x83\xc8\x9bime \xc8\x99i 2 metri lungime \xc8\x99i num\xc4\x83r\xc4\x83 36 noduri simetrice pe cm\xc2\xb2. Tehnica utilizat\xc4\x83 la acest covor indic\xc4\x83 un anumit grad de experien\xc8\x9b\xc4\x83 \xc3\xaen m\xc3\xa2nuirea acestei arte. Majoritatea exper\xc8\x9bilor cred c\xc4\x83 covorul Pazirik este rezultatul unei lungi evolu\xc8\x9bii a me\xc8\x99te\xc8\x99ugului de carpet\xc4\x83rie de cel pu\xc8\x9bin un mileniu. Conform acestei teorii, apari\xc8\x9bia tehnicii de \xc8\x9besere a covoarelor dateaz\xc4\x83 de cel pu\xc8\x9bin 3.500 ani._NEWLINE_Covorul Pazyryk este considerat ca fiind cel mai vechi covor din lume. C\xc3\xa2mpul s\xc4\x83u central este de culoare ro\xc8\x99u \xc3\xaenchis \xc8\x99i are dou\xc4\x83 margini largi, una reprezent\xc3\xa2nd o c\xc4\x83prioar\xc4\x83 \xc8\x99i cealalt\xc4\x83 un cal persan._NEWLINE_Cu toate acestea, se crede c\xc4\x83 covorul din Pazyryk nu este un produs de origine nomad\xc4\x83, ci un produs al centrului de produc\xc8\x9bie de covoare achaemenide._NEWLINE_M\xc4\x83rturiile istorice demonstreaz\xc4\x83 faptul c\xc4\x83 nobilimea achaemenid\xc4\x83 a regelui persan Cyrus cel Mare de la Pasargade avea un num\xc4\x83r mare de covoare superbe. Aceasta se \xc3\xaent\xc3\xa2mpla cu peste 2500 de ani \xc3\xaen urm\xc4\x83._NEWLINE_Cele mai vechi vestigii au fost descoperite \xc3\xaen estul regiunii Turkistan, dat\xc3\xa2nd din secolele III-V din era cre\xc8\x99tin\xc4\x83, cum ar fi c\xc3\xa2teva \xc8\x9bes\xc4\x83turi de m\xc3\xa2n\xc4\x83 ale selgiucizilor din Asia mic\xc4\x83 care sunt expuse \xc3\xaen moscheea Alah-a-din din Konya \xc8\x99i \xc3\xaen moscheea Ashrafoghlu din Beyshehir, \xc3\xaen Turcia. Aceste piese de art\xc4\x83 au atras aten\xc8\x9bia cercet\xc4\x83torilor la \xc3\xaenceputul secolului anterior \xc8\x99i sunt ast\xc4\x83zi conservate \xc3\xaen Muzeul artelor turce\xc8\x99ti \xc8\x99i islamice din Istanbul \xc8\x99i \xc3\xaen Muzeul Molana din Konya._NEWLINE_Prin secolul al VI-lea, covoarele persane de l\xc3\xa2n\xc4\x83 sau de m\xc4\x83tase s-au r\xc4\x83sp\xc3\xa2ndit \xc3\xaen \xc3\xaentreaga Persie, dep\xc4\x83\xc8\x99ind limitele cur\xc8\x9bii regale. Covorul de var\xc4\x83 Bah\xc3\xa2rest\xc3\xa2n al regelui persan Khosrow I (531\xe2\x80\x93579) a fost confec\xc8\x9bionat pentru principala sal\xc4\x83 de audien\xc8\x9be a Palatului imperial sasanid de la Ctesiphon, din provincia sasanid\xc4\x83 Khv\xc3\xa2rvar\xc3\xa2n (ast\xc4\x83zi pe teritoriul statului Irak). El avea 137,16 metri lungime \xc8\x99i 27,43 metri l\xc4\x83\xc8\x9bime \xc8\x99i avea reprezentat\xc4\x83 o gr\xc4\x83din\xc4\x83 oriental\xc4\x83. \xc3\x8en secolul al VII-lea, odat\xc4\x83 cu ocuparea capitalei iraniene, Tuspawn, covorul Baharestan a fost furat de c\xc4\x83tre arabi, t\xc4\x83iat \xc3\xaen mici fragmente \xc8\x99i \xc3\xaemp\xc4\x83r\xc8\x9bit solda\xc8\x9bilor victorio\xc8\x99i ca trofeu de r\xc4\x83zboi._NEWLINE_Dup\xc4\x83 m\xc4\x83rturiile istoricilor antici, faimosul Tron T\xc4\x81qdis era acoperit cu 30 de covoare speciale reprezent\xc3\xa2nd cele 30 zile ale lunii \xc8\x99i alte patru covoare reprezent\xc3\xa2nd cele patru anotimpuri ale anului .\n_START_SECTION_\nPerioada islamic\xc4\x83\n_START_PARAGRAPH_\n\xc3\x8en secolul al VIII-lea, regiunea Azerbaidjan din nord-vestul Persiei se num\xc4\x83ra printre cele mai importante centre de fabricare a covoarelor (zilu) din \xc3\xaentregul Iran. Provincia Tabarestan, pe l\xc3\xa2ng\xc4\x83 faptul c\xc4\x83 pl\xc4\x83tea tribut, trimitea \xc3\xaen fiecare an \xc8\x99i un num\xc4\x83r de 600 covoare la curtea califilor din Bagdad. \xc3\x8en acele vremuri, principalele obiecte exportate de c\xc4\x83tre aceast\xc4\x83 regiune erau covoarele \xc8\x99i carpetele folosite pentru spunerea rug\xc4\x83ciunilor. \xc3\x8en plus, covoarele din Khorassan, Sistan \xc8\x99i Buhara, aveau o cerere mare \xc3\xaen r\xc3\xa2ndul cump\xc4\x83r\xc4\x83torilor \xc3\xaen principal datorit\xc4\x83 motivelor \xc8\x99i desenelor reprezentate._NEWLINE_\xc3\x8en timpul dinastiilor Seljuq (secolele XI-XIV) \xc8\x99i Ilkhanate (1256-1399), fabricarea de covoare a devenit o afacere \xc3\xaentr-at\xc3\xa2t de dezvoltat\xc4\x83 \xc3\xaenc\xc3\xa2t o moschee construit\xc4\x83 de c\xc4\x83tre Ghazan Han la Tabriz (nord-vestul Iranului), a fost ornamentat\xc4\x83 cu covoare persane superbe. Designul covoarelor era reprezentat de miniaturi apar\xc8\x9bin\xc3\xa2nd epocii Timuride, ceea ce a dus la dezvoltarea acestei industrii \xc3\xaen acele timpuri._NEWLINE_Industria fabric\xc4\x83rii covoarelor a \xc3\xaenceput s\xc4\x83 fie externalizat\xc4\x83 odat\xc4\x83 cu atacarea Iranului de c\xc4\x83tre armata mongol\xc4\x83.\n_START_SECTION_\nApari\xc8\x9bia covoarelor persane \xc3\xaen Europa\n_START_PARAGRAPH_\nConform datelor oferite de c\xc4\x83tre Kurt Erdmann, covoarele din Orient nu au fost importate \xc3\xaen Europa \xc3\xaenainte de secolul al XIII-lea . \xc3\x8entr-adev\xc4\x83r, covoare presupuse a fi de origine persan\xc4\x83 apar \xc3\xaen tablourile pictate de arti\xc8\x99tii Giotto (1266-1337), care pare a fi primul care reprezint\xc4\x83 artistic un astfel de covor, apoi \xc3\xaen operele lui Jan Van Eyck (c. 1390-1441), Andrea Mantegna (1435-1506), Antoine Van Dyck (1599-1641) \xc8\x99i Rubens (1577-1640). Aceste covoare cump\xc4\x83rate de c\xc4\x83tre europeni erau de prea mare valoare pentru a fi puse pe podea, a\xc8\x99a cum era practica folosirii lor \xc3\xaen Orient. Termenii folosi\xc8\x9bi de c\xc4\x83tre inventarele vene\xc8\x9biene indic\xc4\x83 faptul c\xc4\x83 acestea erau puse pe mese (tapedi da desco, tapedi da tavola) \xc8\x99i drept cuvertur\xc4\x83 pe tronurile regale (tapedi da cassa); picturile europene confirm\xc4\x83 aceste utiliz\xc4\x83ri  (vezi \xc8\x99i Portretul unui senator de L. Bassano).\n_START_SECTION_\nNa\xc8\x99terea industriei covoarelor \xc3\xaen Persia\n_START_PARAGRAPH_\nNumeroase covoare (\xc3\xaentre 1.500 \xc8\x99i 2.000) au fost conservate \xc3\xaencep\xc3\xa2nd din perioada dinastiei safavide (1501-1732), dar datarea \xc8\x99i stabilirea provenien\xc8\x9bei acestor covoare r\xc4\x83m\xc3\xa2n foarte dificile. De asemenea, au fost conservate mult mai multe covoare din perioada dinastiilor Qajar (1786-1925) \xc8\x99i Pahlavi (1925-1979). Inscrip\xc8\x9biile reprezint\xc4\x83 o indica\xc8\x9bie pre\xc8\x9bioas\xc4\x83 pentru a determina realizatorii, locurile de fabrica\xc8\x9bie, comanditarii etc. \xc3\x8en plus, odat\xc4\x83 ce a fost fabricat un covor \xc8\x99i r\xc4\x83m\xc3\xa2ne \xc3\xaentr-un loc precis, el permite identificarea altor piese de art\xc4\x83 care provin din aceea\xc8\x99i epoc\xc4\x83._NEWLINE_S-a acceptat, \xc3\xaen general, \xc3\xaen r\xc3\xa2ndul speciali\xc8\x99tilor ipoteza c\xc4\x83 \xc3\xaen perioada dinastiei safavide s-a f\xc4\x83cut trecerea de la covorul asigurat prin produc\xc8\x9bia artizanal\xc4\x83 de c\xc4\x83tre triburile nomade la statutul de \xc2\xabindustrie na\xc8\x9bional\xc4\x83\xc2\xbb ale c\xc4\x83rei produse au fost exportate \xc3\xaen India, \xc3\xaen Imperiul Otoman \xc8\x99i \xc3\xaen Europa. Exportul covoarelor a fost \xc3\xaenfloritor, \xc3\xaen perioada safavid\xc4\x83, c\xc4\x83tre Europa (mai ales prin colonia portughez\xc4\x83 Goa) \xc8\x99i c\xc4\x83tre Imperiul Moghol (din nordul statului India), unde covoarele persane au stimulat produc\xc8\x9bia local\xc4\x83. C\xc3\xa2teva covoare safavide au fost, de asemenea, transportate de c\xc4\x83tre Compania olandez\xc4\x83 a Indiilor orientale c\xc4\x83tre Batavia, Ceylon, Malaysia, Cochin, precum \xc8\x99i c\xc4\x83tre Olanda. Comenzi europene erau transmise \xc3\xaen Persia pentru \xc8\x9beserea de covoare speciale\xc2\xa0: de exemplu, grupul \xc2\xab\xc2\xa0covoarele poloneze\xc2\xa0\xc2\xbb au fost \xc8\x9besute, f\xc4\x83r\xc4\x83 \xc3\xaendoial\xc4\x83, la Ispahan, dar unele dintre ele poart\xc4\x83 stema Poloniei._NEWLINE_Pornind de la relat\xc4\x83rile c\xc4\x83l\xc4\x83torilor europeni afla\xc8\x9bi \xc3\xaen Persia \xc8\x99i din alte surse textuale , se pare c\xc4\x83 existau ateliere de covoare regale la Ispahan, Kashan \xc8\x99i Kerman. Aceste ateliere produceau covoare pentru palatele \xc8\x99i moscheile \xc8\x99ahului, dar \xc8\x99i pentru a fi oferite monarhilor din \xc8\x9b\xc4\x83rile vecine sau demnitarilor str\xc4\x83ini, unde continuau s\xc4\x83 se realizeze covoare pentru a onora comenzile nobilimii sau ale altor cet\xc4\x83\xc8\x9beni. Cei care f\xc4\x83ceau comanda furnizau atunci capital sub form\xc4\x83 de materii prime \xc8\x99i pl\xc4\x83teau salariile me\xc8\x99terilor \xc3\xaen timpul c\xc3\xa2t dura fabricarea covorului dorit._NEWLINE_Dezvoltarea rapid\xc4\x83 a industriei covoarelor \xc3\xaen Persia, \xc3\xaen epoca safavid\xc4\x83, pare s\xc4\x83 se datoreze gustului suveranilor pentru acest me\xc8\x99te\xc8\x99ug de artizanat. \xc8\x98ahii persani Ismail I (1487-1524), apoi Tahmasp I (1524-1576) \xc8\x99i Abbas I cel Mare (1587-1629) sunt recunoscu\xc8\x9bi pentru interesul manifestat pentru produc\xc8\x9bia de covoare. S-a presupus chiar c\xc4\x83 ultimii doi suverani cita\xc8\x9bi s-ar fi implicat personal \xc3\xaen produc\xc8\x9bia de covoare, mai ales prin desenarea motivelor artistice . \xc3\x8en decursul domniei lor, produc\xc8\x9biile de covoare persane au fost cele mai importante din \xc3\xaentreaga epoc\xc4\x83 safavid\xc4\x83._NEWLINE_De\xc8\x99i monarhii din dinastia safavid\xc4\x83 transformaser\xc4\x83 fabricarea covoarelor \xc3\xaentr-o industrie na\xc8\x9bional\xc4\x83, triburile nomade \xc8\x99i micile ateliere urbane au continuat s\xc4\x83 produc\xc4\x83 covoare persane, inclusiv dup\xc4\x83 invazia afgan\xc4\x83 din anul 1722, care a pus cap\xc4\x83t perioadei de domnie a dinastiei sus-amintite \xe2\x80\x94 deci \xc8\x99i sprijinului acordat \xc3\xaen favoarea produc\xc8\x9biei de covoare. Totu\xc8\x99i s-a demonstrat c\xc4\x83 Nadir Shah (1736-1747), fondatorul dinastiei afsharide \xc8\x99i Muhammad Karim Han (1760-1779), fondatorul dinastiei Zand, au poruncit realizarea de covoare \xc3\xaen sudul Persiei, re\xc3\xaennoind astfel mecenatul regal. Acesta a devenit politic\xc4\x83 de stat odat\xc4\x83 cu instaurarea dinastiei Qajar \xc3\xaen anul 1797, produc\xc8\x9bia de covoare re\xc3\xaenflorind, \xc3\xaencurajat\xc4\x83 mai ales de cererea local\xc4\x83. Exportul a r\xc4\x83mas pu\xc8\x9bin r\xc4\x83sp\xc3\xa2ndit p\xc3\xa2n\xc4\x83 ce o conjunctur\xc4\x83 favorabil\xc4\x83 de factori a f\xc4\x83cut s\xc4\x83 explodeze exporturile. \xc3\x8entr-adev\xc4\x83r, la \xc3\xaenceputul celei de-a doua jum\xc4\x83t\xc4\x83\xc8\x9bi a secolului al XIX-lea, epidemia de pebrin\xc4\x83 a atins viermii de m\xc4\x83tase din Persia \xc8\x99i a determinat sc\xc4\x83derea puternic\xc4\x83 a produc\xc8\x9biei de m\xc4\x83tase, p\xc3\xa2n\xc4\x83 atunci un element important al exporturilor acestei \xc8\x9b\xc4\x83ri. \xc3\x8en paralel, o cerere european\xc4\x83 masiv\xc4\x83 de covoare orientale, ca urmare a expozi\xc8\x9biei de la Viena din anul 1873, ca \xc8\x99i formarea unei clase de mijloc numeroas\xc4\x83 \xc3\xaen Marea Britanie a deschis o pia\xc8\x9b\xc4\x83 important\xc4\x83 \xc3\xaen Persia, care c\xc4\x83uta un produs de substituire a m\xc4\x83t\xc4\x83sii pentru export. \xc3\x8encep\xc3\xa2nd de la sf\xc3\xa2r\xc8\x99itul anilor 1870, Persia \xc8\x99i-a crescut exportul \xc3\xaen Marea Britanie (dou\xc4\x83 companii engleze, Messrs. Ziegler & Co. \xc8\x99i Hotz & Co. au \xc3\xaenfiin\xc8\x9bat manufacturi \xc3\xaen Iran), \xc3\xaen Fran\xc8\x9ba <--(era aprovizionat anual un cump\xc4\x83rat al Marilor Magazine de la Luvru)--> \xc8\x99i \xc3\xaen Statele Unite ale Americii._NEWLINE_Din p\xc4\x83cate, sf\xc3\xa2r\xc8\x99itul perioadei de domnie a dinastiei Qajar (1786-1925) este marcat\xc4\x83 printr-un paradox. Pe de o parte, au fost realizate covoare luxoase de m\xc4\x83tase, de o calitate artistic\xc4\x83 comparabil\xc4\x83 cu cele din secolul al XVII-lea. Pe de alt\xc4\x83 parte, calitatea general\xc4\x83 a covoarelor scade prin introducerea coloran\xc8\x9bilor de sintez\xc4\x83 \xc3\xaen Persia, interzis\xc4\x83 totu\xc8\x99i de c\xc4\x83tre guvern \xc3\xaen anul 1877.\n_START_SECTION_\nProduc\xc8\x9bia contemporan\xc4\x83\n_START_PARAGRAPH_\nCele dou\xc4\x83 r\xc4\x83zboaie mondiale reprezint\xc4\x83 o perioad\xc4\x83 de declin pentru covorul persan. Produc\xc8\x9bia de covoare re\xc3\xaencepe dup\xc4\x83 anul 1948 gra\xc8\x9bie sprijinirii acestei arte de c\xc4\x83tre dinastia persan\xc4\x83 Pahlavi. \xc3\x8en anul 1949 guvernul iranian organizeaz\xc4\x83 o conferin\xc8\x9b\xc4\x83 de pres\xc4\x83 la Teheran pentru a remedia problemele de sc\xc4\x83dere a calit\xc4\x83\xc8\x9bii covoarelor, constatat\xc4\x83 de mai bine de 60 ani (utilizarea anilinei \xc8\x99i al coloran\xc8\x9bilor pe baz\xc4\x83 de crom, sc\xc4\x83derea de calitate a desenelor, folosirea nodului jofti). Cu ocazia acestei conferin\xc8\x9be, au fost luate o serie de m\xc4\x83suri de c\xc4\x83tre guvern care au condus la o re\xc3\xaennoire a tehnicii de confec\xc8\x9bionare a covoarelor persane._NEWLINE_Produc\xc8\x9bia covoarelor persane s-a diminuat puternic dup\xc4\x83 revolu\xc8\x9bia islamic\xc4\x83 din anul 1979 din cauz\xc4\x83 c\xc4\x83 noul regim consider\xc4\x83 covoarele drept un \xe2\x80\x9etezaur na\xc8\x9bional\xe2\x80\x9d \xc8\x99i refuz\xc4\x83 s\xc4\x83 le exporte \xc3\xaen Occident. Aceast\xc4\x83 politic\xc4\x83 a fost abandonat\xc4\x83 \xc3\xaen anul 1984, dat\xc4\x83 fiind importan\xc8\x9ba covoarelor ca surs\xc4\x83 de venituri externe pentru Iran. Exporturile cunosc un nou av\xc3\xa2nt la sf\xc3\xa2r\xc8\x99itul anilor '80 \xc8\x99i al r\xc4\x83zboiului dintre Iran \xc8\x99i Irak. Ele s-au triplat ca valoare (de la 35 milioane US$ la 110 milioane US$) \xc8\x99i s-au dublat ca greutate (de la 1.154 tone la 2.845 tone) \xc3\xaen perioada martie-august 1986 \xe2\x80\x94 ceea ce contribuie la o sc\xc4\x83dere pe plan mondial a pre\xc8\x9bului covoarelor._NEWLINE_Ast\xc4\x83zi, tehnicile tradi\xc8\x9bionale de \xc8\x9besere sunt reactualizate, chiar dac\xc4\x83 producerea majorit\xc4\x83\xc8\x9bii covoarelor se realizeaz\xc4\x83 \xc3\xaen mod mecanizat. Aceste covoare tradi\xc8\x9bionale \xc8\x9besute manual, cu deosebire de c\xc4\x83tre copii \xc8\x99i femei, ale c\xc4\x83ror degete sub\xc8\x9biri produc un num\xc4\x83r mai mare de noduri pe dm\xc2\xb2 \xc8\x99i sunt mai calitative \xc8\x99i mai scumpe dec\xc3\xa2t cele realizate mecanizat. Pot fi admirate numeroase piese foarte fine de covoare persane \xc3\xaen \xe2\x80\x9eMuzeul Covorului din Iran\xe2\x80\x9d, din capitala Teheran.\n_START_SECTION_\nMateriile prime\n_START_PARAGRAPH_\nMaterialele necesare pentru confec\xc8\x9bionarea unui covor persan sunt l\xc3\xa2na, m\xc4\x83tasea \xc8\x99i bumbacul. L\xc3\xa2na \xc8\x99i m\xc4\x83tasea se folosesc mai ales pentru por\xc8\x9biunea catifelat\xc4\x83 a covorului, \xc8\x99i mai rar \xc3\xaen urzeal\xc4\x83 \xc8\x99i b\xc4\x83t\xc4\x83tur\xc4\x83, care, \xc3\xaen mod normal, sunt din bumbac. L\xc3\xa2na de oaie este cea mai folosit\xc4\x83, \xc3\xaen special cea cu fibr\xc4\x83 lung\xc4\x83 (str\xc3\xa2ns\xc4\x83 de pe umerii \xc8\x99i de pe p\xc4\x83r\xc8\x9bile laterale ale oii). L\xc3\xa2na de miel este, de asemenea, foarte apreciat\xc4\x83. L\xc3\xa2na de bun\xc4\x83 calitate se nume\xc8\x99te kurk \xc8\x99i l\xc3\xa2na de proast\xc4\x83 calitate se nume\xc8\x99te tabachi. L\xc3\xa2na cea mai apreciat\xc4\x83 provine din regiunea Khorassan (din nord-estul Iranului) sau de la triburile lors \xc8\x99i kurde._NEWLINE_Bumbacul este utilizat exclusiv pentru urzeal\xc4\x83 \xc8\x99i b\xc4\x83t\xc4\x83tur\xc4\x83. \xc3\x8en anumite tipuri de covoare, cum ar fi cele de Qom sau de Na'in, se amestec\xc4\x83 \xc3\xaen catifeaua din l\xc3\xa2n\xc4\x83 un fir de m\xc4\x83tase. \xc3\x8en covoarele cele mai scumpe, catifeaua este din m\xc4\x83tase. \xc3\x8en anumite covoare mai vechi s-au folosit fire de aur, de argint sau de m\xc4\x83tase \xc3\xaenconjurat\xc4\x83 de un fir de metal pre\xc8\x9bios. Actualmente, urzeala \xc8\x99i b\xc4\x83t\xc4\x83tura sunt realizate \xc3\xaentotdeauna din bumbac (cu excep\xc8\x9bia unor covoare nomade realizate \xc3\xaen totalitate din l\xc3\xa2n\xc4\x83), pentru c\xc4\x83 este mai solid \xc8\x99i mai rezistent \xc8\x99i permite o mai bun\xc4\x83 \xc3\xaentre\xc8\x9binere a covorului.\n_START_SECTION_\nUrzeala \xc8\x99i b\xc4\x83t\xc4\x83tura\n_START_PARAGRAPH_\nUrzeala este ansamblul de fire verticale \xc3\xaentinse \xc3\xaentre cele dou\xc4\x83 extremit\xc4\x83\xc8\x9bi ale r\xc4\x83zboiului de \xc8\x9besut. Franjurile covorului sunt extremit\xc4\x83\xc8\x9bile firelor de urzeal\xc4\x83._NEWLINE_B\xc4\x83t\xc4\x83tura este format\xc4\x83 dintr-una sau din mai multe fire transversale (\xc3\xaen general dou\xc4\x83, unul l\xc4\x83sat liber \xc8\x99i cel\xc4\x83lalt \xc3\xaentins), dispuse \xc3\xaentre cele dou\xc4\x83 linii de noduri. B\xc4\x83t\xc4\x83tura serve\xc8\x99te la alinierea nodurilor \xc3\xaen linii paralele \xc8\x99i asigur\xc4\x83 soliditatea covorului. B\xc4\x83t\xc4\x83tura este presat\xc4\x83 cu ajutorul unui pieptene special (vezi imaginea de mai sus).\n_START_SECTION_\nDiferen\xc8\x9ba dintre covoarele anatoliene \xc8\x99i covoarele persane\n_START_PARAGRAPH_\nDiferen\xc8\x9ba dintre covoarele turce\xc8\x99ti (sau din Anatolia) \xc8\x99i cele persane este \xc3\xaen esen\xc8\x9b\xc4\x83 o chestiune de fabrica\xc8\x9bie \xc8\x99i de tradi\xc8\x9bie \xc3\xaen folosirea motivelor decorative._NEWLINE_Un covor tradi\xc8\x9bional persan tipic dispune de noduri asimetrice (nod persan sau senneh), \xc3\xaen timp ce covorul tradi\xc8\x9bional turcesc dispune de un nod dublu simetric (nod turcesc sau ghiordes). Finalmente, procesul de realizare de \xc2\xab\xc2\xa0noduri simetrice\xc2\xa0\xc2\xbb utilizat la covorul tradi\xc8\x9bional turcesc d\xc4\x83 impresia c\xc4\x83 imaginea este construit\xc4\x83 din module \xc3\xaen compara\xc8\x9bie cu covorul persan tradi\xc8\x9bional cu noduri simple al c\xc4\x83ror design este mai delicat. Stilul tradi\xc8\x9bional turcesc reduce \xc8\x99i num\xc4\x83rul de noduri pe metru p\xc4\x83trat. Ace\xc8\x99ti factori au contribuit la crearea unei vechi \xc8\x99i tradi\xc8\x9bionale reputa\xc8\x9bii de calitate a covoarelor persane._NEWLINE_Actualmente este un lucru obi\xc8\x99nuit s\xc4\x83 vezi covoare \xc8\x9besute \xc3\xaen Turcia sau Iran folosind unul dintre cele dou\xc4\x83 stiluri. C\xc3\xa2nd sunt cump\xc4\x83rate covoare, unicul tip de identificare al tipului de nod folosit este prin plierea covorului \xc8\x99i observarea bazei nodului.\n_START_SECTION_\nArhitectura unui covor\n_START_PARAGRAPH_\nCum este vorba de o oper\xc4\x83 de arhitectur\xc4\x83, covorul se confec\xc8\x9bioneaz\xc4\x83 pornind de la un plan (denumit \xc2\xab\xc2\xa0carton\xc2\xa0\xc2\xbb), care indic\xc4\x83 compozi\xc8\x9bia sa, dispunerea modelelor decorative \xc8\x99i a motivelor. Planul este desenat de c\xc4\x83tre un maestru (ostad \xc3\xaen limba persan\xc4\x83), care nu este de meserie \xc8\x9bes\xc4\x83tor, ci chiar pictor. Schema unui covor reproduce adesea coperta unui manuscris; ambele arte sunt \xc3\xaen mod intim legate dat fiind faptul c\xc4\x83 desenatorii lor sunt adesea aceia\xc8\x99i pictori._NEWLINE_Se disting dou\xc4\x83 tipuri de scheme: scheme orientate \xc8\x99i scheme neorientate.\n_START_SECTION_\nScheme orientate\n_START_PARAGRAPH_\nSunt desenate \xc3\xaen jurul unui singur ax de simetrie \xc8\x99i impun un sens covorului, care poate fi privit doar dintr-o pozi\xc8\x9bie unic\xc4\x83. Covoarele figurative adese sunt concepute \xc3\xaen aceast\xc4\x83 manier\xc4\x83. De asemenea este cazul covoarelor de rug\xc4\x83ciuni, care au un c\xc3\xa2mp ornamentat cu un arc sau o ni\xc8\x99\xc4\x83 denumit\xc4\x83 mihrab.\n_START_SECTION_\nScheme neorientate\n_START_PARAGRAPH_\nAceste covoare pot fi privite din orice pozi\xc8\x9bie deoarece desenele sale nu sunt orientate. Decora\xc8\x9bia const\xc4\x83 sau din motive continue, sau din motive asem\xc4\x83n\xc4\x83toare care se repet\xc4\x83 p\xc3\xa2n\xc4\x83 la a acoperi totalitatea c\xc3\xa2mpului.\n_START_SECTION_\nScheme cu motiv centrat\n_START_PARAGRAPH_\nAcest tip de covoare este de asemenea desenat pentru a fi privit din orice pozi\xc8\x9bie, dar compozi\xc8\x9bia sa posed\xc4\x83 un element central dominant \xc3\xaen jurul c\xc4\x83ruia sunt dispuse g\xc4\x83sesc motivele secundare.\n_START_SECTION_\nCovoare cu decor geometric\n_START_PARAGRAPH_\nAcestea reprezint\xc4\x83 gustul particular al artizanului sau ale tradi\xc8\x9biilor unui trib._NEWLINE_Aceste covoare sunt decorate cu elemente lineare (linii verticale, orizontale \xc8\x99i oblice). Desenul este foarte simplu \xc8\x99i adesea format prin repetarea aceluia\xc8\x99i motiv. Desenele geometrice se g\xc4\x83sesc cel mai adesea pe covoarele nomazilor din micile sale din Anatolia \xc8\x99i din Caucaz. Motivele geometrice s-au transmis din genera\xc8\x9bie \xc3\xaen genera\xc8\x9bie; pentru un ochi format este u\xc8\x99or de a recunoa\xc8\x99te tribul de unde provin aceste covoare.\n_START_SECTION_\nCovoare cu desene curbilinii sau florale\n_START_PARAGRAPH_\nAcestea sunt rezultatul unei evolu\xc8\x9bii care a succedat artei islamice, c\xc4\x83reia \xc3\xaei apar\xc8\x9bin._NEWLINE_Aceasta este epoca dinastiei safavide \xc8\x99i \xc3\xaen particular a \xc8\x99ahului Tahmasp I (1523-1576) c\xc3\xa2nd au fost create primele covoare cu motive florale, cu scopul de a satisface gusturile safavizilor. Diferen\xc8\x9ba dintre covoarele nomazilor \xc8\x99i covoarele florale se datoreaz\xc4\x83 rolului \xc2\xab\xc2\xa0me\xc8\x99terului popular\xc2\xa0\xc2\xbb (ostad). Acesta deseneaz\xc4\x83 cartonul care va fi reprodus de c\xc4\x83tre \xc8\x9bes\xc4\x83tori. Desenele covoarelor nomade sunt transmise din genera\xc8\x9bie \xc3\xaen genera\xc8\x9bie.\n_START_SECTION_\nSimboluri \xc8\x99i semnifica\xc8\x9bie\n_START_PARAGRAPH_\nCovorul a \xc3\xaendeplinit \xc3\xaentotdeauna \xc3\xaen Orient o func\xc8\x9bie dubl\xc4\x83, practic\xc4\x83 \xc8\x99i simbolic\xc4\x83, al c\xc4\x83ror sens se pierde uneori \xc3\xaen actualitate. El constituie un spa\xc8\x9biu magic unde marginile reprezint\xc4\x83 elementele terestre realizate pentru ap\xc4\x83rarea c\xc3\xa2mpului, locuit de c\xc4\x83tre sfera universului \xc8\x99i de divinitate._NEWLINE_Una dintre decora\xc8\x9biile cele mai comune este arborele, arborele vie\xc8\x9bii, care reprezint\xc4\x83 fertilitatea, continuitatea \xc8\x99i serve\xc8\x99te drept leg\xc4\x83tur\xc4\x83 \xc3\xaentre subp\xc4\x83m\xc3\xa2ntesc, p\xc4\x83m\xc3\xa2ntesc \xc8\x99i divin. Acest motiv dat\xc3\xa2nd din perioada pre-islamic\xc4\x83 este reprezentat adesea pe covoarele de rug\xc4\x83ciune persane._NEWLINE_Norii, care \xc3\xaentr-o form\xc4\x83 foarte stilizat\xc4\x83 se pot transforma \xc3\xaen trefle, simbolizeaz\xc4\x83 comunicarea cu divinitatea \xc8\x99i protec\xc8\x9bia divin\xc4\x83._NEWLINE_Medalionul central reprezint\xc4\x83 soarele, divinul, supranaturalul. La anumite covoare, col\xc8\x9burile reiau motivele medalionului central; aceste patru elemente au atunci semnifica\xc8\x9bia de por\xc8\x9bi de apropiere \xc8\x99i de protec\xc8\x9bie al centrului divinit\xc4\x83\xc8\x9bii._NEWLINE_Gr\xc4\x83dina, asociat\xc4\x83 paradisului (cuv\xc3\xa2ntul deriv\xc4\x83 de fapt din limba persan\xc4\x83 veche, unde pairideieza semnific\xc4\x83 \xc2\xab\xc2\xa0gr\xc4\x83din\xc4\x83\xc2\xa0\xc2\xbb, \xc2\xab\xc2\xa0cercado\xc2\xa0\xc2\xbb, care a dus la termenul de pardis \xc3\xaen limba persan\xc4\x83) d\xc4\x83 loc unui tip de compozi\xc8\x9bie care apare \xc3\xaencep\xc3\xa2nd din secolul al XVII-lea \xc3\xaen Persia pentru a imita gr\xc4\x83dinile \xc8\x99ahului, divizate \xc3\xaen parcele rectangulare sau p\xc4\x83trate de c\xc4\x83tre alei \xc8\x99i canale de iriga\xc8\x9bii (chahar bagh)._NEWLINE_De asemenea pot fi \xc3\xaent\xc3\xa2lnite \xc8\x99i covoare cu teme cinegetice: v\xc3\xa2n\xc4\x83toarea este o activitate apreciat\xc4\x83 de c\xc4\x83tre \xc8\x99ah, care cere cunoa\xc8\x99terea \xc8\x99i \xc3\xaen\xc8\x9belegerea naturii. Aceast\xc4\x83 tem\xc4\x83 este de asemenea asociat\xc4\x83 paradisului \xc8\x99i activit\xc4\x83\xc8\x9bilor spirituale, pentru c\xc4\x83 v\xc3\xa2n\xc4\x83toarea se deruleaz\xc4\x83 adesea \xc3\xaentr-o natur\xc4\x83 care poate evoca gr\xc4\x83dinile paradisului. Covorul din Mantes, dat\xc3\xa2nd din cea de-a doua jum\xc4\x83tate a secolului al XVI-lea \xc8\x99i conservat la Muzeul Luvru este un bun exemplu \xc3\xaen acest sens.\n_START_SECTION_\nCentre tradi\xc8\x9bionale de produc\xc8\x9bie de covoare \xc3\xaen Iran (Persia)\n_START_PARAGRAPH_\nCele mai importante centre clasice de produc\xc8\x9bie din Persia erau situate la Tabriz (1500-1550), Kashan (1525-1650), Her\xc4\x81t (1525-1650) \xc8\x99i Kerm\xc3\xa1n (1600-1650)._NEWLINE_Majoritatea covoarelor originare din Tabriz au un medalion central \xc8\x99i sferturi de medalion \xc3\xaen col\xc8\x9buri acoperind o ornamenta\xc8\x9bie bogat\xc4\x83 vast\xc4\x83 f\xc4\x83cut\xc4\x83 dintr-un c\xc3\xa2mp de puncte \xc3\xaenl\xc4\x83n\xc8\x9buite, uneori punctate prin prezentarea de v\xc3\xa2n\xc4\x83tori c\xc4\x83lare, animale singure sau scene de lupt\xc4\x83 \xc3\xaentre animale. Operele din Tabriz cele mai cunoscute sunt probabil covoarele gemene din Ardabil (conservate ast\xc4\x83zi \xc3\xaen colec\xc8\x9biile din Victoria and Albert Museum din Londra \xc8\x99i cele din Muzeul de Art\xc4\x83 din Los Angeles._NEWLINE_Kashan este cunoscut prin covoarele sale de m\xc4\x83tase. Lucr\xc4\x83rile cele mai celebre sunt cele trei covoare de m\xc4\x83tase reprezent\xc3\xa2nd scene de v\xc3\xa2n\xc4\x83toare cu v\xc3\xa2n\xc4\x83tori c\xc4\x83lare \xc8\x99i animalele lor, care sunt adev\xc4\x83rate opere de art\xc4\x83, conservate \xc3\xaen colec\xc8\x9biile de la Muzeul de Arte Aplicate din Viena (sau MAK), \xc3\xaen Muzeul de Arte Frumoase din Boston, \xc8\x99i \xc3\xaen Muzeul Na\xc8\x9bional din Stockholm. Covoarele de Kashan se afl\xc4\x83 \xc3\xaen r\xc3\xa2ndul celor mai c\xc4\x83utate. De exemplu, \xc3\xaen anul 1969 s-a v\xc3\xa2ndut \xc3\xaen Germania un covor pentru 20.000 dolari SUA._NEWLINE_Covoarele din Her\xc4\x81t, sau cele cu un desen similar fabricate \xc3\xaen Lahore \xc8\x99i Agra (India), sunt cele mai numeroase \xc3\xaen colec\xc8\x9biile occidentale. Se caracterizeaz\xc4\x83 printr-un c\xc3\xa2mp ro\xc8\x99u cu ornamente de vi\xc8\x9b\xc4\x83 de vie \xc8\x99i arbori cu frunze de culoare verde \xc3\xaentunecat sau cu margini albastre._NEWLINE_Cele \xc8\x99apte clase de covoare de Kerm\xc3\xa1n au fost definite de c\xc4\x83tre May Beattie. Ea a identificat structura sa unic\xc4\x83 \xc8\x99i a denumit-o \xe2\x80\x9etehnica vasului\xe2\x80\x9d. Tipurile de covoare din acest grup includ covoarele cu gr\xc4\x83dini (ornamentate cu gr\xc4\x83dini \xc8\x99i canale de ap\xc4\x83 curg\xc4\x83toare) \xc8\x99i covoare cu z\xc4\x83brele ovale. Un exemplu foarte cunoscut \xc8\x99i perfect din acest ultim tip a fost achizi\xc8\x9bionat de c\xc4\x83tre Victoria and Albert Museum la sfaturile pictorului \xc8\x99i arhitectului britanic William Morris. Influen\xc8\x9ba covoarelor persane se manifest\xc4\x83 flagrant \xc3\xaen desenele acestor covoare."